การส่งออกสินค้าไทย 7 เดือนแรกปีนี้ ขยายตัวกว่าร้อยละ 11 มูลค่า 5.77 ล้านล้านบาท ขยายตัวต่อเนื่อง
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า ภาพรวมการส่งออกของไทยเดือนกรกฎาคมยังขยายตัว ร้อยละ 4.3 มูลค่ากว่า 829,000 ล้านบาท ขณะที่ 7 เดือนแรกปีนี้ (ม.ค.-ก.ค. 65) ขยายตัวร้อยละ 11.5 มูลค่ากว่า 5,700,000 ล้านบาท โดยสินค้าสำคัญ 3 หมวด ประกอบด้วย สินค้าเกษตร สินค้าอุตสาหกรรมการเกษตรและสินค้าอุตสาหกรรม โดยสินค้าเกษตรและสินค้าอุตสาหกรรมในเดือนกรกฎาคมที่ผ่านมา ปรับตัวลดลง เนื่องจากปีนี้ผลไม้ซึ่งเป็นตัวส่งออกสินค้าเกษตรหลักหมดฤดูเร็วกว่าหลายปีที่ผ่านมา จึงไม่มีของส่งออกและตอนที่ผลไม้ออกเยอะช่วงเดือนก่อนหน้า ประสบความสำเร็จร่วมกับเอกชนและเกษตรกรเร่งรัดการส่งออกผลไม้ไปตลาดจีนได้อย่างดียิ่ง ส่วนสินค้าอุตสาหกรรมได้รับผลกระทบจากภาวะการขาดแคลนเซมิคอนดักเตอร์ หรือตัวชิป ที่เกิดขึ้นทั่วโลก ซึ่งเป็นส่วนประกอบสำคัญในภาคอุตสาหกรรม สำหรับตลาดที่ขยายตัวดี 10 อันดับแรก ในเดือนกรกฎาคม 65 ได้แก่ เกาหลีใต้ ขยายตัวร้อยละ 39.4 ตะวันออกกลาง ขยายตัวร้อยละ 27.4 แคนาดา ขยายตัวร้อยละ 27.3 /CLMV /อาเซียน /เอเชียใต้ /ทวีปออสเตรเลีย /สหรัฐราชอาณาจักร /สหภาพยุโรป /และสหรัฐอเมริกา ตามลำดับ ด้านการค้าชายแดนและการค้าผ่านแดน ซึ่งเป็นตลาดสำคัญในการเพิ่มมูลค่าการส่งออก เดือนกรกฎาคม การค้าชายแดนขยายตัวร้อยละ 27.8 มูลค่ากว่า 51,000 ล้านบาท ขณะที่ 7 เดือนแรกของปีนี้ ขยายตัวร้อยละ 19.9 มูลค่ากว่า 376,000 ล้านบาท โดยมีมาเลซียเป็นคู่ค้าอันดับ 1 ของไทย ส่วนการค้าผ่านแดนมี 3 ประเทศที่เป็นเป้าหมายหลักคือ จีน สิงคโปร์ และเวียดนาม ปรับตัวลดลง ร้อยละ 27.3 สะท้อนถึงความสำเร็จในการส่งสินค้าส่งออกของไทยในภาพรวม ซึ่งสามารถแก้ปัญหาระบบการขนส่งได้ดี ลดการขนส่งทางบกไปจีนและเวียดนาม เพราะติดขัดปัญหาที่ด่านบ่อยครั้ง จึงเน้นการส่งออกไปทางเรือและทางอากาศแทน ทำให้ภาพรวมการส่งออกขยายตัวยิ่งขึ้นทั้งนี้ มีปัจจัยที่เกื้อหนุนและสนับสนุนการส่งออกที่ผ่านมา ประกอบด้วย 4 ปัจจัย ได้แก่ ความต้องการอาหารจากทั่วโลกยังเติบโตต่อเนื่อง ทำให้สินค้าเกษตรอาหารยังไปได้ในการส่งออก การผ่อนคลายมาตรการควบคุมโควิดและการผ่อนคลายประเทศให้มีการท่องเที่ยวทำให้สินค้าบางส่วนขยายตัวได้ดีขึ้น ค่าระวางเรือมีแนวโน้มลดลง ความหนาแน่นและความล่าช้าลดลง ในการขนส่งบริเวณท่าเรือสำคัญของโลก ที่ทำให้ระบบการขนส่งคล่องตัวไม่เป็นอุปสรรคในการส่งออก  และค่าเงินบาทยังอ่อนค่า ช่วยเพิ่มศักยภาพในการแข่งขันด้านราคาของสินค้าไทยในตลาดโลกโดยเฉพาะสินค้าเกษตรและอาหาร